RESOLUCIÓN do 27 de outubro de 2005, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, da acta de rectificación do artigo 10.1º do convenio colectivo do persoal laboral do Concello de Mos.
CONSELLERÍA DE TRABALLO — III. OUTRAS DISPOSICIÓNS — 25/11/2005

Vista a acta de rectificación do artigo 10.1º respecto á determinación da contía das pagas extraordinarias do convenio colectivo do persoal laboral do Concello de Mos, con nº de código 3603972, que tivo entrada no rexistro único do edificio administrativo da Xunta de Galicia en Vigo o día 21-7-2005, e aprobada polo Pleno do concello en sesión do 30-6-2005. De conformidade co disposto no artigo 90, 2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro de rexistro de convenios colectivos de traballo, que consta nesta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 27 de outubro de 2005.
Pedro Borrajo Rivas
Delegado provincial de Pontevedra
O Pleno deste concello, en sesión do 30-6-2005, adoptou o seguinte acordo:
«10. Rectificación do convenio colectivo do persoal laboral respecto á determinación da contía das pagas extraordinarias.
A Alcaldía explica a proposta de acordo que consta no expediente, e sinala que foi resolta favorablemente pola comisión informativa de persoal.
Sen intervencións ao respecto o asunto sométese a votación, e a Corporación, por unanimidade dos seus membros presentes, acorda:
1. Aprobar a rectificación do artigo 10.1º do convenio colectivo aprobado por este concello no que atinxe ao seguinte parágrafo:
«Todos os traballadores incluídos dentro do ámbito persoal deste convenio terán dereito á percepción de dúas pagas extraordinarias, a razón dunha mensualidade por cada unha delas do soldo base, antigüidade e o 40% do complemento equivalente ao de destino para os funcionarios segundo a categoría e o grupo. Estas devengaranse nos meses de xuño e decembro».
Que pasará a ter a seguinte redacción:
«Todos os traballadores incluídos dentro do ámbito persoal deste convenio terán dereito á percepción de dúas pagas extraordinarias, a razón dunha mensualidade por cada unha delas, polo importe que en cada momento sexa establecido pola lexislación básica do persoal funcionario ao servizo da Administración pública».
2. Dar traslado deste acordo ao órgano competente da comunidade autónoma, para a súa publicación e entrada en vigor coa maior celeridade».
O que lle traslado, coa reserva dos termos que resulten da aprobación da acta, en cumprimento do ordenado e para os efectos oportunos.
Mos, 5 de xullo de 2005. José Luis Mato Rodríguez, secretario